
Formål

Verneombudet er arbeidstakernes representant i saker som angår arbeidsmiljøet og skal ivareta arbeidstakernes interesser i slike saker. Verneombudet skal representere en arbeidstaker overfor ledelsen i arbeidsmiljøspørsmål dersom den tilsatte ønsker dette.

Verneombudets oppgaver

· Påser at enhetens arbeidsmiljø er slik innrettet at kravene i Arbeidsmiljøloven og de forskriftene som gjelder for virksomheten etterleves.

· Deltar på enhetens HMS-runder.

· Påser at arbeidstakerne får nødvendig informasjon, instruksjon, opplæring og øvelse.

· Påser at maskiner, tekniske innretninger, kjemiske stoffer og arbeidsprosesser ikke utsetter arbeidstakerne for fare.

· Påser at verneinnretninger og verneutstyr er tilfredsstillende.

· Påser at arbeidet er tilrettelagt slik at arbeidstakerne kan utføre arbeidet på helse- og  sikkerhetsmessig forsvarlig måte og at eventuelle ulykker og nestenulykker blir meldt.

Medvirkning

Verneombudet skal tas med på råd under planlegging og gjennomføring av tiltak som har betydning for arbeidsmiljøet ved enheten, herunder gjennomføring av det systematiske arbeidet med helse, miljø og sikkerhet og deltagelse under planleggingen av nye bygg og ombygginger som får betydning for arbeidsmiljøet. Verneombudet skal delta på befaringer som gjøres under oppfølging av ulykker i verneombudets område. Verneombudet skal delta ved Arbeidstilsynets inspeksjoner ved enheten og bør delta ved branntilsyn.

Opplæring

Enhetens leder skal sørge for at verneombudet får den opplæring som er nødvendig for at han/hun kan utføre vervet på en forsvarlig måte. Et valgt verneombud har rett til å delta på grunnopplæring i helse, miljø og sikkerhet (40-timers kurs).

Informasjon

Verneombudet skal holdes informert om alle yrkessykdommer, arbeidsulykker og tilløp til ulykker, yrkeshygieniske rapporter og målinger og eventuelle feil eller mangler som er påvist ved enheten. Verneombudet skal gjøre seg kjent med gjeldende verneregler, instrukser, pålegg og henstillinger som er gitt av arbeidsgiver eller Arbeidstilsynet.

Varslingsplikt

Hvis verneombudet blir kjent med forhold ved enheten som kan medføre ulykkes- eller helsefare, skal han/hun straks varsle arbeidstakerne ved enheten og gjøre ansvarlig leder eller dennes representant oppmerksom på forholdet om ikke verneombudet selv kan avverge faren. Om ansvarlig leder eller dennes representant ikke innen rimelig tid tar hensyn til meldingen, skal verneombudet varsle sin linje som er lokalt hovedverneombud og NTNUs hovedverneombud.

Verneombudets rett til å stanse farlig arbeid

Dersom verneombudet mener det foreligger umiddelbar fare for arbeidstakernes liv eller helse, og faren ikke straks kan avverges på annen måte, kan arbeidet stanses umiddelbart inntil Arbeidstilsynet har tatt stilling til om arbeidet kan fortsette. Arbeidet må bare stanses i det omfang verneombudet anser er nødvendig for å avverge fare. Stansingen og grunnen til denne, skal omgående meldes til enhetens leder eller dennes representant (jfr AML § 27). 

Organisering og rapportering 

Verneombudet er valgt av de tilsatte ved enheten og skal derfor sørge for å rapportere til disse. Alle HMS-saker tas opp med lederen for enheten eller dennes representant. Om saken ikke løses på dette nivået, tar verneombudet den opp med sitt lokale hovedverneombud som tar saken opp med fakultetsdirektør/stabsdirektør. Om saken ikke løses på dette nivået, bringer det lokale hovedverneombudet saken frem for NTNUs hovedverneombud som tar saken opp med universitetsdirektøren. Om ikke saken løses her, kan den bringes fram for Arbeidsmiljøutvalget ved NTNU eller Arbeidstilsynet. I alle deler av prosessen skal verneombudene vurdere behovet for å trekke inn faglig bistand.

Se for øvrig Arbeidsmiljølovens §§ 25, 26, 27 og 29 og best nr. 321, 383 og 437.

